3 Fa Jesu a ne a tlhapisa baaposetoloi ba gagwe dinao, e ne e se lekgetlo la ntlha a ba bontsha botlhokwa jwa go nna boikokobetso. Nako nngwe pelenyana ga foo fa baaposetoloi bangwe ba ne ba bontsha moya wa kgaisano, Jesu o ne a nnisa ngwana yo mmotlana go bapa le ene, mme a ba raya a re: “Le fa e le mang yo o amogelang ngwana yo mmotlana yono mo motheong wa leina la me o amogela le nna, mme le fa e le mang yo o nkamogelang o amogela le yo o nthometseng. Gonne yo o itshwarang jaaka yo mmotlanyana mo gare ga lona lotlhe ke ene yo mogolo.” (Luke 9:46-48) Moragonyana fa Jesu a ne a lemoga gore Bafarasai ba rata maemo, o ne a bua jaana: “Mongwe le mongwe yo o ikgodisang o tla kokobediwa mme yo o ikokobetsang o tla godisiwa.” (Luke 14:11) Ga go pelaelo gore Jesu o batla gore balatedi ba gagwe ba nne boikokobetso, ke gore ba nne le mogopolo o o ikokobeditseng o o se nang boikgogomoso le boikgodiso. Gore re kgone go mo etsa, mma re sekasekeng ka kelotlhoko sekao sa gagwe sa boikokobetso. Gape re tla bona kafa nonofo eno e solegelang molemo ka gone batho ba ba e bontshang le ba ba e bontshiwang.